VIDEO Visul frumos s-a terminat! U-BT Cluj, eliminată pe teren propriu, a ratat semifinalele EuroCup în fața a 10.000 de fani
Campioana României rămâne totuși cu cea mai mare performanță europeană.
Campioana U Banca Transilvania Cluj a fost învinsă miercuri, pe teren propriu, în faţa a 10.000 de fani, de formaţia London Lions, scor 91-79 (51-37), şi a ratat astfel şansa istorică de a se califica în semifinalele BKT EuroCup.
Principalii marcatori ai partidei au fost Jones 23 puncte, Mejeris 15, Seeley 15, pentru gazde, respectiv Dekker 21, Nwaba 13, pentru London Lions.
U-BT Cluj, dominată clar de London Lions
U BT Cluj a fost condusă de la un capăt la altul, după un joc pe alocuri de nerecunoscut faţă de nivelul arătat în acest sezon, scrie news.ro.
Conduşi şi cu 20 puncte, jucătorii clujeni au reuşit să reducă la 8 puncte în sferturile 3 şi 4, însă nu au fost capabili să profite de momentele de degringoladă din defensiva adversă.
Publicul l-a huiduit pe fostul jucător Jordan Taylor
Jordan Taylor, fost jucător la U BT Cluj, a fost huiduit la prezentarea echipei britanice, după ce ar fi declarat într-un podcast că a ajuns la campioana României, unde nu s-a adaptat şi s-a transferat la London Lions, pentru că era "probabil beat", iar fanii nu au uitat episodul.
Dincolo de felul în care a decurs jocul însă, 10.000 de fani şi-au respectat blazonul şi au creat un spectacol unic, întregit de măştile alb-negru pe care le-au primit la sosire şi imnul studenţiei intonat în ultimul minut în picioare.
Cine joacă în semifinalele EuroCup
London Lions se alătură în semifinale echipei JL Bourg, care a eliminat, marţi, pe Prometey Slobozhanske, scor 95-82 (45-44).
JL Bourg a încheiat grupa B în calitate de lider şi, împreună cu U BT Cluj (locul 2), a ajuns direct în sferturile BKT EuroCup, fază în care au disputat meciuri cu formaţii venite din optimi.
Prometey Slobozhanske a eliminat în optimi pe Aris Salonic (95-67), iar London Lions a trecut de Turk Telekom (100-77).
În sferturi se mai joacă, tot miercuri, Hapoel Tel Aviv – Beşiktaş (la Vilnius), iar joi va avea loc confruntarea dintre Paris Basketball – Joventut Badalona.
Semifinalele şi finala se vor juca în sistemul "cel mai bun din trei partide", cu avantajul terenului propriu pentru echipa mai bine clasată în sezonul regulat.
U-BT Cluj în sezonul acesta din EuroCup
Rezultatele complete în grupa B ale U BT Cluj sunt: 80-71 şi 84-95 cu Turk Telekom, 70-67 şi 80-76 cu Slask Wroclaw, 88-92 şi 89-98 cu JL Bourg, 89-74 şi 79-77 cu Buducnost Podgorica, 61-59 şi 90-74 cu Aris Salonic, 86-75 şi 85-81 cu ratiopharm Ulm, 98-60 şi 88-83 cu Energia Trento, 70-92 şi 113-111 cu Gran Canaria, 120-111 şi 87-92 cu Lietkabelis Panevezys.
În stagiunea trecută, U BT Cluj a fost debutantă în EuroCup şi a încheiat grupa A pe locul 9, ratând optimile. Cu un an înainte, campioana României a jucat sferturi de finală în Basketball Champions League, performanţă care i-a adus acceptarea în EuroCup, a doua competiţie continentală, după Euroligă.
Doar două echipe româneşti au mai participat în EuroCup, CSU Asesoft Ploieşti (în sezoanele 2007-2008, 2013-2015), respectiv Steaua Bucureşti (2015-2016), însă U BT Cluj este prima din România care trece de faza grupelor, calificându-se în sferturi.
În 2023, trofeul EuroCup a fost câştigat de Gran Canaria.
Urmăriți SPORT.RO și pe Google News